**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1η Απριλίου 2021, ημέρα Πέμπτη και ώρα 14.35΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων: «Ενσωμάτωση της Οδηγίας (ΕΕ) 2019/633 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων και λοιπές διατάξεις» (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ. Σπυρίδων Μάμαλης, Πρόεδρος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ), Ελευθέριος Κιοσές, Γενικός Διευθυντής του Ινστιτούτου Έρευνας Λιανεμπορίου Καταναλωτικών Αγαθών (ΙΕΛΚΑ), Χρήστος Γιαννακάκης, Πρόεδρος της Δ.Ε. της Εθνικής Ένωσης Αγροτικών Συνεταιρισμών (ΕΘΕΑΣ), Γρηγόριος Αντωνιάδης, μέλος του Δ.Σ. του Συνδέσμου Ελληνικών Βιομηχανιών Τροφίμων (ΣΕΒΤ), Νικόλαος Κακαβάς, Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ), Άγις Πιστιόλας, Πρόεδρος της πρωτοβουλίας ΕΛΛΑ-ΔΙΚΑ ΜΑΣ, Ευάγγελος Τάτσης, ειδικός συνεργάτης του Συνδέσμου Ελληνικής Κτηνοτροφίας (ΣΕΚ), Γεώργιος Βαϊόπουλος, Πρόεδρος του Αγροτικού Συνεταιρισμού Αγελαδοτρόφων και Προβατοτρόφων Δυτικής Θεσσαλίας και Νικόλαος Κουτλιάμπας, Πρόεδρος του Αγροτικού Συνεταιρισμού Επεξεργασίας και Πώλησης Οπωροκηπευτικών Προϊόντων (ΑΣΕΠΟΠ) Βελβεντού.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γκίκας Στέφανος, Καρασμάνης Γεώργιος, Κατσανιώτης Ανδρέας, Κεφαλογιάννη Όλγα, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πούλου Παναγιού (Γιώτα), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Μανωλάκου Διαμάντω, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλό μεσημέρι, κυρίες και κύριοι συνάδελφοι.

Να ζητήσουμε, πρώτα απ’ όλα, συγνώμη στους εκπροσώπους των φορέων που περιμένουν για να συνδεθούν, αλλά παρατάθηκε αρκετά η συνεδρίαση της Επιτροπής Οικονομικών που γινόταν σε αυτήν την Αίθουσα και δεν είχαμε εναλλακτική λύση, γι’ αυτό και καθυστερήσαμε. Θα πάμε τώρα πιο γρήγορα και θα καλύψουμε και τον χρόνο που χάθηκε.

Όμως, θέλω να πω, ότι ο κ. Υπουργός σήμερα, ίσως, έρθει κάποια στιγμή αργότερα, διότι του προέκυψε κάποιο πρόβλημα, όπως, επίσης, προέκυψε ένα πρόβλημα να απουσιάσει στο εξωτερικό τη Δευτέρα. Άρα, η συνεδρίαση της Δευτέρας θα πρέπει να μεταφερθεί. Οι εναλλακτικές λύσεις που σας προτείνω είναι ή αύριο στις 12:00΄ ή την Τρίτη στις 10:00΄. Για την Τρίτη, βέβαια, υπάρχει ένα ερωτηματικό, γιατί δεν έχουμε τσεκάρει αν έχουμε Αίθουσα. Αν, όμως, είμαστε σύμφωνοι για αύριο στις 12:00΄, μπορούμε να προγραμματίσουμε τη συνεδρίαση. Αν έχουμε πρόβλημα για αύριο, θα αναζητήσουμε λύση για την Τρίτη. Στην Ολομέλεια -το πρόγραμμα θα οριστικοποιηθεί σε λίγο- θα πάει προς συζήτηση και ψήφιση την Τετάρτη, αλλά αυτό δεν μας επηρεάζει.

Επ’ αυτού υπάρχουν προτιμήσεις; Θέλω να είμαστε σύμφωνοι σε ότι κάνουμε.

**ΠΟΛΛΟΙ ΒΟΥΛΕΥΤΕΣ:** Την Τρίτη, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει, θα επιβεβαιώσουμε τη δυνατότητα αξιοποίησης του συγκεκριμένου χώρου λίγο αργότερα και θα σας ενημερώσω. Θα συνεδριάσουμε αύριο, μόνο αν για την Τρίτη δεν έχουμε Αίθουσα. Εν πάση περιπτώσει, για τη Δευτέρα είναι άκυρη η συνεδρίαση της Επιτροπής και την επόμενη ώρα θα διευκρινίσουμε, αν θα συνεδριάσουμε την Τρίτη ή αναγκαστικά αύριο.

Λοιπόν, ξεκινάμε δίνοντας τον λόγο στους καλεσμένους μας. Τον λόγο έχει ο κ. Μάμαλης.

**ΣΠΥΡΙΔΩΝ ΜΑΜΑΛΗΣ (Πρόεδρος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ)):** Ευχαριστώ, κύριε Πρόεδρε.Θα προσπαθήσω, να είμαι πολύ σύντομος. Το νομοσχέδιο που είναι προς συζήτηση και ψήφιση στην Επιτροπή της Βουλής, είναι ένα σχέδιο νόμου, με το οποίο είμαστε σύμφωνοι, καθώς εισάγει θετικές διατάξεις που ανταποκρίνονται στις σχέσεις που πρέπει να διέπουν το εμπόριο των αγροτικών προϊόντων.

Θα θέλαμε, όμως, να κάνουμε κάποιες παρατηρήσεις. Πρώτα απ’ όλα, για να μπορέσουν να εφαρμοστούν αυτές οι διατάξεις, καθώς και στο παρελθόν είχαμε διατάξεις, οι οποίες αφορούσαν στις σχέσεις μεταξύ προμηθευτών και αγοραστών στο εμπόριο, θα πρέπει να υπάρχουν οι δομές. Οι δομές πιστεύουμε, ότι μέσα στο Υπουργείο είναι υποστελεχωμένες και δεν μπορούν να ανταποκριθούν στον «όγκο» όλων αυτών των διαδικασιών που περιγράφονται στο πολύ καλό, κατά τ’ άλλα, σχέδιο νόμου.

Επίσης, θα πρέπει, να τονίσουμε το εξής. Στο άρθρο 1, υπάρχουν οι ορισμοί και αναφέρεται που εφαρμόζονται οι αθέμιτες εμπορικές πρακτικές σε πωλήσεις γεωργικών προϊόντων και τροφίμων. Λέει στο Α, ότι «προμηθευτές με ετήσιο κύκλο εργασιών που δεν υπερβαίνει τα 2 εκατ. € σε αγοραστές με ετήσιο κύκλο εργασιών άνω των 2 εκατ. €». Νομίζουμε ότι αυτό θα πρέπει να μειωθεί, καθώς, θα πρέπει να προστατέψουμε τους αγρότες μας, τους συνεταιρισμούς, όταν πουλάνε σε αγοραστές, οι οποίοι έχουν κύκλο εργασιών, περίπου, 500.000 €. Δεν πρέπει να πάει και πιο κάτω, γιατί μετά θα υπάρξουν άλλα προβλήματα σε πολύ μικρούς αγοραστές.

Μάλιστα, αυτό θα πρέπει να το κάνουμε, σε συνδυασμό με το άρθρο 4, όπου αναφέρεται η περίπτωση, ότι οι πρακτικές αυτές που απαγορεύονται, θα μπορούν να γίνουν, θα μπορούν να υπάρξουν, δηλαδή, μόνο εάν έχουν συμφωνηθεί προηγουμένως με σαφείς και αδιαμφισβήτητους όρους στη συμφωνία προμήθευσης ή επακόλουθη συμφωνία μεταξύ προμηθευτή και αγοραστή.

Πρώτα απ' όλα, θέλουμε, να πούμε ότι στα generic προϊόντα, όπως είναι τα αγροτικά προϊόντα, η διαφήμιση που γίνεται, αφορά σε όλα τα προϊόντα και, συνήθως, είναι σημαντική αυτή η διαφήμιση, γιατί γίνεται από φορείς, όπου παίρνουν τα προγράμματα προώθησης στα προϊόντα αυτά. Άρα, το να βάζουμε, έστω και με συμφωνία, παραγωγούς να μπαίνουν στις προωθητικές πολιτικές, είτε των σουπερμάρκετ, είτε άλλων προμηθευτών, νομίζω, ότι είναι μία λάθος προσέγγιση. Γι’ αυτό, λοιπόν, την Α΄ κατηγορία, τουλάχιστον, αυτοί, δηλαδή, που προμηθεύουν μέχρι 2 εκατ. €, θα πρέπει να πούμε, ότι εξαιρείται, ακόμη κι αν υπάρχει προηγούμενη συμφωνία προμήθειας.

Άρα, λοιπόν, το άρθρο 4 θα μπορούσε, να εξαιρέσει αυτούς που έχουν τζίρο, παραγωγή μέχρι 2 εκατ. €, από την υποχρέωση να μετέχουν στις προωθητικές πολιτικές των αγοραστών, καθώς η διαπραγματευτική δύναμη των αγοραστών, από τον Μπότερ ακόμη, για όσους έχουν κάνει βασικά οικονομικά, λέει, ότι δε μπορούν σε μία ενδιάμεση συμφωνία να πουν «όχι». Άρα, λοιπόν προστατεύοντας τους μικρούς παραγωγούς, τουλάχιστον, στην πρώτη περίπτωση, στην πρώτη κατηγορία, όπου θα πρέπει να πάμε και μικρότερο το ποσοστό των αγοραστών, εκεί θα πρέπει να προστατεύονται οι αγοραστές και να εξαιρεθούν από τη δυνατότητα συμφωνίας, να μετέχουν στις προωθητικές πολιτικές των αγοραστών, γιατί αλλιώς ο νόμος ακυρώνεται στην πράξη, όταν υπάρχουν τέτοιες προβλέψεις.

Το άρθρο 5, λέει ότι θα υπάρχει μία Επιτροπή, η Αρχή Επιβολής. Σε αυτή την Επιτροπή μετέχουν μόνο υψηλόβαθμα στελέχη του Υπουργείου Αγροτικής Ανάπτυξης και Τροφίμων και καθόλου stakeholders. Νομίζουμε ότι η προσθήκη stakeholders είναι σημαντική. Κι εμείς ως Γεωτεχνικό Επιμελητήριο λέμε, ότι μπορούμε να μετέχουμε, όπως και άλλοι stakeholders μπορούν να μετέχουν σε αυτή την Επιτροπή. Επίσης, νομίζω, ότι πρόκειται για ένα συντακτικό λάθος. Λέει ότι «μετέχουν οι Γενικοί Διευθυντές», αλλά λέει μετά ότι «η θητεία είναι τριετής». Εάν ένας Γενικός Διευθυντής αλλάξει στην πορεία, τι γίνεται; Αν ο Γενικός Διευθυντής παραμείνει για πάρα πολλά χρόνια, θα έχει συνεχόμενες τριετείς θητείες; Θα πρέπει, να το δείτε, λίγο αυτό.

Στη συνέχεια, με τις άλλες διατάξεις, προφανώς, και συμφωνούμε.

Στο άρθρο 18, για την πολιτική γης, επίσης, συμφωνούμε στη λογική. Υπάρχει μία τριμελής επιτροπή, στην οποία λέτε ότι θα συμμετέχουν, διοικητικός υπάλληλος ΠΕ ή ΤΕ, ή Τ.Ε. Γεωπονίας και τοπογράφος ή μηχανικός. Γιατί εξαιρείτε τους μηχανικούς και τους τοπογράφους Τ.Ε.; Άρα, αφού εξαιρείτε τους μηχανικούς και τους τοπογράφους Τ.Ε., θα πρέπει να εξαιρεθούν και οι Τ.Ε. Γεωπονίας, για να μπορέσει να υπάρχει μία λογική. Το ίδιο και στις Επιτροπές που θα κάνει η Αποκεντρωμένη Διοίκηση. Αναφέρει, ότι θα συμμετέχουν δύο διοικητικοί και ένας μηχανικός ή ένας γεωτεχνικός. Εμείς πιστεύουμε, ότι θα πρέπει να συμμετέχουν ένας διοικητικός, ένας μηχανικός - τοπογράφος και ένας γεωτεχνικός. Αυτό είναι στο άρθρο 18, παρ. 2.3.

Σε σχέση με το άρθρο 19, θέλω να ευχαριστήσω το Υπουργείο, διότι ήταν ένα αίτημα του Γεωτεχνικού Επιμελητηρίου, το οποίο το στείλαμε στις 7/1/2021 με το που ανέλαβε ο Υπουργός. Στείλαμε αίτημα να γίνει αυτή η ρύθμιση, για να βοηθήσουμε την αγροτική παραγωγή. Χαιρόμαστε πάρα πολύ που έγινε αποδεκτό το αίτημα που είχαμε κάνει εμείς ως Γεωτεχνικό Επιμελητήριο και ευχαριστούμε το Υπουργείο.

Σε ότι αφορά στο άρθρο 20, που αφορά στο σύστημα παροχής γεωργικών συμβουλών, είναι, ίσως, το πιο σπουδαίο, για την αγροτική ανάπτυξη, μέτρο του Προγράμματος Αγροτικής Ανάπτυξης 2014-2020 και θα συνεχιστεί και τα επόμενα χρόνια. Είναι μία ρύθμιση, με την οποία συμφωνούμε αρχικά, καθώς, βλέπουμε, ότι το Υπουργείο αλλά και όλες οι προσπάθειες, αυτή τη στιγμή, από τον Υπουργό, τείνουν προς το να «τρέξει» το μέτρο γρήγορα και να τρέξει προς την κατεύθυνση που θέλουμε κι εμείς, δηλαδή, του ελεύθερου ανταγωνισμού. Εμείς πιστεύουμε, ότι η διαγωνιστική διαδικασία δεν πρέπει να αφορά έναν μειοδότη σε κάθε Περιφέρεια, αλλά ένα Μητρώο Εταιρειών Πιστοποιημένων Δομών, οι οποίες θα παρέχουν γεωργικές συμβουλές μέσα από τη διαδικασία και ο δικαιούχος αγρότης, ελεύθερα, θα μπορεί να επιλέγει τη δομή που τον εξυπηρετεί καλύτερα, έτσι ώστε να γίνει ανταγωνιστικός. Είναι ένα μέτρο, για το οποίο το Γεωτεχνικό Επιμελητήριο, από την πρώτη στιγμή του σχεδιασμού του ΠΑΑ, όλα αυτά τα χρόνια, από το 2015 μέχρι και σήμερα, βάζει «πλάτη» σε αυτή την προσπάθεια του Υπουργείου, γιατί πιστεύουμε σε αυτό το μέτρο. Είναι ένα μέτρο, όμως, το οποίο θα πρέπει να δομηθεί σωστά, έτσι ώστε να παρέχει συμβουλές και να αξιολογούνται αυτές οι συμβουλές.

Βέβαια, αναφέρει μέσα και τους δημόσιους και τους ιδιωτικούς φορείς. Θεωρούμε, ότι οι δημόσιοι φορείς δεν μπορούν να μετέχουν στο μέτρο, αλλά επειδή το μέτρο είχε μείνει στην περιγραφή του σωστά μπαίνει και στη διάταξη. Οι δημόσιοι φορείς μετέχουν στο Εθνικό Σύστημα Παροχής Γεωργικών Συμβουλών, προφανώς, υπάρχει ρόλος στο εθνικό σύστημα. Όμως, το μέτρο είναι διαφορετικό, γιατί θα πρέπει να προάγει την ιδιωτική πρωτοβουλία και την παροχή γεωργικών συμβούλων στον αγροτικό χώρο και από ιδιώτες.

Πιστεύουμε ότι το Μητρώο Πιστοποιημένων Φορέων, ανά Περιφέρεια, θα δώσει τη δυνατότητα ελεύθερης επιλογής και θα δημιουργήσει δομές, οι οποίες θα έχουν τη δυνατότητα να παρέχουν και αυτές με τη σειρά τους σωστές συμβουλές.

Αυτά από την πλευρά μας, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αντωνιάδης.

**ΓΡΗΓΟΡΗΣ ΑΝΤΩΝΙΑΔΗΣ (Μέλος του Δ.Σ.** **του Συνδέσμου Ελληνικών Βιομηχανιών Τροφίμων, ΣΕΒΤ):**  Ευχαριστώ, κύριε Πρόεδρε. Θα είμαι πολύ σύντομος.

Κατ’ αρχήν ο ΣΕΒΤ εκπροσωπεί τη μεσαία και μεγάλη βιομηχανία τροφίμων. Ως εκ τούτου, οι όποιες αθέμιτες πρακτικές είναι, μάλλον, σπάνιο φαινόμενο. Παρ’ όλα αυτά, υποθέτω, ότι σε ένα ευρύτερο πλαίσιο στον αγροτικό τομέα μπορεί να υπάρχουν και τέτοιες πρακτικές. Άρα, αυτή η νομοθετική πρωτοβουλία έρχεται να ρυθμίσει κάποιες περιπτώσεις που δεν τις έχουμε συναντήσει ευρέως.

Αυτό που καταλαβαίνουμε από το νομοσχέδιο, ιδιαίτερα από το άρθρο 3, είναι, ότι, στην ουσία, το νομοσχέδιο προβλέπει την προστασία, τόσο των ευαλλοίωτων προϊόντων, όσο και των επεξεργασμένων τροφίμων από το να υπάρξει πληρωμή πέραν της συμφωνηθείσας περιόδου. Για παράδειγμα, εάν έχει συμφωνήσει ένας αγοραστής με έναν πωλητή να πληρώσει σε τρεις μήνες, το νομοσχέδιο έρχεται και λέει, ότι εάν αυτό το προϊόν είναι ευαλλοίωτο θα πληρωθεί στους τρεις μήνες, συν τριάντα ημέρες το αργότερο, αλλιώς είναι αθέμιτη πρακτική ή αν είναι ένα προϊόν που αφορά τρόφιμο και δεν είναι ευαλλοίωτο θα το προστατεύσει, έναντι των τριών μηνών συν δύο μήνες, άρα εξήντα ημέρες. Έτσι αντιλαμβανόμαστε κάτι που εξασφαλίζει και τη δυνατότητα ελεύθερων συναλλαγών στην αγορά, δεδομένου, ότι δεν θα μπορούσε να λειτουργήσει, κάπως αλλιώς, το σύστημα. Το γράφει μεν, τουλάχιστον έτσι το κατανοούμε, αλλά θα θέλαμε να επιβεβαιωθεί, ότι είναι έτσι.

Δεύτερον, σε ότι αφορά στις κυρώσεις, θεωρούμε, ότι είναι υπερβολή το 1,5% και για υποτροπή το 3%, επί του τζίρου, επί του συνολικού κύκλου εργασιών της εταιρείας. Έχουμε εταιρείες που μπορεί να έχουν 100 και 200 εκατομμύρια τζίρο και για μία σύμβαση με έναν παραγωγό, της τάξης των 10.000 να κληθούν να πληρώσουν πρόστιμο ενάμιση και τρία εκατομμύρια. Αυτό νομίζω, ότι είναι δυσανάλογο και η κύρωση δεν είναι και σωστή.

Άρα, λοιπόν, θα μιλούσαμε, τουλάχιστον, για δραστική μείωση του προστίμου, σε ότι αφορά στον κύκλο εργασιών ή το πρόστιμο να αφορά στο 1%, για παράδειγμα, αλλά σε εκείνο το κομμάτι της εταιρείας που αφορά η συγκεκριμένη συναλλαγή. Δηλαδή, αν έχεις μία εταιρεία, η οποία παράγει τρόφιμα και το 20%-30% του τζίρου της είναι από ένα συγκεκριμένο προϊόν, π.χ. ελαιόλαδο, εάν υπάρξει μία αθέμιτη πρακτική στον χώρο του ελαιόλαδου, το πρόστιμο να αφορά το τμήμα της εταιρείας που έχει να κάνει με το συγκεκριμένο προϊόν και όχι με τον συνολικό τζίρο της εταιρείας.

Κύριε Πρόεδρε, αυτά ήθελα να πω και ευχαριστώ πολύ που μου δώσατε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Κιοσές.

**ΕΛΕΥΘΕΡΙΟΣ ΚΙΟΣΕΣ (Γενικός Διευθυντής του Ινστιτούτου Έρευνας Λιανεμπορίου Καταναλωτικών Αγαθών (ΙΕΛΚΑ)):** Ευχαριστούμε πολύ, για την πρόσκληση, κύριε Πρόεδρε και μέλη της Επιτροπής. Θεωρούμε ότι το συγκεκριμένο νομοσχέδιο, όπως και η ευρωπαϊκή οδηγία, εν γένει, την οποία ενσωματώνει το νομοσχέδιο στην εθνική νομοθεσία, βρίσκεται στη σωστή κατεύθυνση. Οι λιανεμπορικές επιχειρήσεις του κλάδου, όπως έχουν αποδείξει τα τελευταία χρόνια, θέλουν και επιδιώκουν τη συνεργασία με τους Έλληνες παραγωγούς, κάτι που λειτουργεί προς όφελος της λειτουργίας της αγοράς και εντέλει, του Έλληνα καταναλωτή.

Καταρχάς, θα θέλαμε να σημειώσουμε, ότι το παρόν νομοσχέδιο, θεωρούμε, ότι ενσωματώνει αρκετά αποτελεσματικά τις παρατηρήσεις που προέκυψαν από τη δημόσια διαβούλευση και αυτό είναι πάρα πολύ θετικό.

Παρ’ όλα αυτά, έχουμε δύο σημειώσεις να κάνουμε. Καταρχάς, για να είμαστε σαφείς, θέλαμε να γνωστοποιήσουμε στα μέλη της Επιτροπής κάποια βασικά μεγέθη της αγοράς, σε σχέση με το λιανεμπόριο τροφίμων, ώστε να γίνουν κατανοητές οι συνέπειές του. Ο δανεισμός του ελληνικού λιανεμπορίου σήμερα, το άνοιγμα των πιστωτικών υποχρεώσεων, δηλαδή, προς του προμηθευτές, ανέρχεται σε, περίπου, 2,7 δισεκατομμύρια ευρώ. Αυτό σημαίνει, ότι για να εφαρμοστούν οι διατάξεις του νομοσχεδίου, θα πρέπει να μειωθούν αυτές οι πιστώσεις, κατά, περίπου, 30%. Αυτό σημαίνει, ότι αυτά τα 2,7 δισεκατομμύρια ευρώ θα πρέπει να μειωθούν, κατά 800 εκατομμύρια ευρώ έως 1 δις, ανάλογα με το πώς θα ορίσουμε την αγορά. Άρα, αυτά τα χρήματα θα πρέπει να βρεθούν με κάποιον άλλο τρόπο δανεισμού. Πρακτικά με τραπεζικό δανεισμό. Αυτό το ποσό δεν υπάρχει διαθέσιμο, όπως καταλαβαίνετε, σήμερα και ειδικά στην περίοδο που ζούμε με την ύφεση, λόγω της πανδημίας.

Αυτό που θέλουμε να προτείνουμε είναι να δοθεί μία μικρή παράταση στην εφαρμογή της νομοθεσίας. Είναι, άλλωστε, εύλογο, με την έννοια, ότι, ουσιαστικά, η νομοθεσία αρχίζει να εφαρμόζεται από 1/11/2021. Έχουμε, ήδη, Απρίλιο. Άρα, πρακτικά, υπάρχει ένα «παράθυρο» έξι μηνών για την εναρμόνιση των επιχειρήσεων και των συμβάσεων που υπάρχουν με τη συγκεκριμένη νομοθεσία, πρόκειται για το άρθρο 17 στο παρόν νομοσχέδιο.

Η πρότασή μας είναι, οι συμβάσεις προμήθειας που έχουν συναφθεί να προσαρμόζονται στο παρόν μέρος, όχι σε διάστημα δώδεκα μηνών, από την ημερομηνία δημοσίευσης του νομοσχεδίου στην Εφημερίδα της Κυβερνήσεως, αλλά εντός δώδεκα μηνών, από την ημερομηνία που αναφέρει το νομοσχέδιο, δηλαδή, την 1/11/2021, δηλαδή, πρακτικά, μέχρι την 1/11/2022. Είναι και εύλογο, με την έννοια, ότι θα εκκρεμεί και μετά την ψήφιση του νομοσχεδίου η έκδοση της υπουργικής απόφασης που θα ορίζει τις λεπτομέρειες για το παρόν νομοσχέδιο. Άρα, θα πρέπει να υπάρχει και ο χρόνος προσαρμογής των επιχειρήσεων σε ένα τόσο πολύπλοκο θέμα.

Το δεύτερο που θα ήθελα να επισημάνω είναι, αυτό που ανέφερε και ο κ. Αντωνιάδης. Δηλαδή, ότι ο υπολογισμός του ποσού του προστίμου, επί του συνολικού τζίρου, επί του συνολικού κύκλου εργασιών, δημιουργεί πάρα πολύ μεγάλα μεγέθη, τα οποία, ειδικά στην περίπτωση του λιανεμπορίου τροφίμων, το grocery, όπως το ονομάζουμε διεθνώς, δεν είναι λογικά, με την έννοια, ότι περιλαμβάνονται μέσα και προϊόντα που δεν είναι καν τρόφιμα, ούτε καν είδη παντοπωλείου. Μπορεί να είναι ρούχα, ηλεκτρικές συσκευές, κ.α.. Άρα, το να υπολογίζεται το πρόστιμο, επί του συνολικού τζίρου του λιανεμπόρου, δεν είναι λογικό, καθώς περιλαμβάνει κύκλο εργασιών που δεν άπτεται του νομοσχεδίου, δεν άπτεται του προμηθευτή των αγροτικών προϊόντων.

Η πρότασή μας, όπως ανέφερε ο κ. Αντωνιάδης, είναι το ποσοστό να υπολογίζεται, επί της σχετικής αγοράς της συναλλαγής του προμηθευτή που αφορά στη συγκεκριμένη παράβαση.

Κλείνοντας, θα ήθελα να επισημάνω κάτι που δεν αφορά τόσο την ουσία του σχεδίου. Είναι η ανάγκη για έκδοση, μετά την ψήφιση του νομοσχεδίου, κοινής υπουργικής απόφασης με το Υπουργείου Οικονομικών, η οποία θα διευθετεί θέματα των λογιστηρίων που θα προκύψουν, καθώς ο συγκεκριμένος νόμος επηρεάζει εκατομμύρια παραστατικά, εκατομμύρια συναλλαγές, ανάμεσα σε λιανεμπόρους, προμηθευτές και παραγωγούς. Αυτό δημιουργεί εύλογα προβλήματα στη λειτουργία των λογιστηρίων, όπως είναι τι θα γίνει με τα πιστωτικά τιμολόγια, ακυρωτικά, επιστροφές, τι γίνεται στην περίπτωση λαθών. Αυτό αποτελεί ένα, ακόμη, επιχείρημα για την παράταση που προτείναμε, λίγο νωρίτερα, σε σχέση με την 1/11/2022.

Αυτά είχαμε ως παρατηρήσεις και είμαστε στη διάθεσή σας για όποια ερώτηση ή διευκρίνιση. Και πάλι σας ευχαριστούμε.

 **ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Γιαννακάκης.

**ΧΡΗΣΤΟΣ ΓΙΑΝΝΑΚΑΚΗΣ (Πρόεδρος της Δ.Ε. της Εθνικής Ένωσης Αγροτικών Συνεταιρισμών(ΕΘΕΑΣ)):** Ευχαριστώ για την πρόσκληση και για τη δυνατότητα που μας δίνετε να εκθέσουμε τις απόψεις μας, εν συντομία. Βέβαια, κάθε νομοθετικό μέτρο που λαμβάνεται, για να προστατεύσει τον αγρότη παραγωγό στον τομέα, ιδιαίτερα, των ευπαθών αγροτικών προϊόντων και να περιορίσει, αυτό που φημολογείται και υπάρχει ως πραγματικότητα σε όλη την Ευρώπη, την παντοδυναμία των «αλυσίδων» σουπερμάρκετ και των αγορών, είναι προς τη θετική κατεύθυνση.

Επί του συζητούμενου νομοσχεδίου, θα ήθελα να κάνω τις εξής κύριες επισημάνσεις, τουλάχιστον σε αυτά που ενδιαφέρουν περισσότερο εμάς, οι οποίες επικεντρώνονται, κυρίως, στο θέμα των ελέγχων, από τους οποίους θα κριθεί και η αποτελεσματικότητα του νομοθετήματος. Η πρώτη μου επισήμανση είναι, ότι θα πρέπει να προβλεφθεί η δημιουργία διοικητικού μηχανισμού που θα υποστηρίζει το έργο της αρμόδιας Επιτροπής Καταπολέμησης Αθέμιτων Εμπορικών Πρακτικών του Υπουργείου Αγροτικής Ανάπτυξης, που θα συσταθεί, διότι είναι αδύνατο να λειτουργήσει αποτελεσματικά, χωρίς να έχει προϋπάρξει διοικητική υποστήριξη, έρευνα και προετοιμασία σχετικών εισηγήσεων.

Η δεύτερη επισήμανσή μου, είναι, ότι θα πρέπει να καθοριστεί τακτικός, προληπτικός και δειγματοληπτικός, ταυτόχρονα, έλεγχος των αγοραστών ευπαθών προϊόντων, έτσι ώστε να μην εξαρτάται από καταγγελίες η διερεύνηση τήρησης του νόμου, γιατί δεν είναι εύκολο -και το καταλαβαίνετε- για τους προμηθευτές να καταγγέλλουν τους αγοραστές των προϊόντων τους, διότι, αυτόματα, θα τεθούν εκτός της λίστας των προμηθευτών. Θεωρώ, ότι η ηλεκτρονική τιμολόγηση, η οποία, καλώς εχόντων των πραγμάτων , θα ξεκινήσει μετά τον Ιούνιο, θα διευκολύνει προς την κατεύθυνση αυτή.

Τρίτη μου επισήμανση είναι, ότι δεν μπορεί να είναι αποτελεσματική η ανώνυμη καταγγελία, γιατί, αυτόματα, θα «φωτογραφίζει» συγκεκριμένη παράβαση που θα συνδέεται -εννοείται- με συγκεκριμένο προμηθευτή.

Τέταρτον, να καθιερωθεί ποσοστιαίος απολογιστικός δειγματοληπτικός ελέγχους σε ετήσια βάση, κάνοντας χρήση συγκεκριμένων οικονομικών στοιχείων, όπως, για παράδειγμα, τις συγκεντρωτικές καταστάσεις των προμηθευτών που προμήθευσαν συγκεκριμένους αγοραστές.

Πέμπτον, οι αγοραστές από χώρες της Ευρωπαϊκής Ένωσης μπορούν να ελεγχθούν δειγματοληπτικά για τις πληρωμές τους, μέσω των στοιχείων του intrastat και vies, που αποστέλλονται κάθε μήνα από τους Έλληνες εξαγωγείς στο ευρωπαϊκό φορολογικό σύστημα και των τραπεζικών εμβασμάτων.

Έκτη επισήμανση και σημαντική, κατά την άποψή μου, είναι να καθοριστεί και ο χρόνος καταβολής της αξίας που εισπράχθηκε από τους συνεταιρισμούς προς τα μέλη τους. Έχει παρατηρηθεί, ότι υπάρχουν σημαντικές καθυστερήσεις στην καταβολή της αξίας των αγροτικών προϊόντων προς τα μέλη, γεγονός που είναι εις βάρος της καλής φήμης του συνεταιριστικού κινήματος.

Μία τελευταία επισήμανση, είναι να διασφαλιστεί, ότι οι επιβαλλόμενες τιμές δεν θα εξουδετερωθούν μέσα από το σύνθετο και βραδύ δικαστικό μας σύστημα.

Αυτά σε γενικές γραμμές. Εδώ είμαστε για οποιεσδήποτε ερωτήσεις. Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Κακαβάς.

**ΝΙΚΟΛΑΟΣ ΚΑΚΑΒΑΣ (Πρόεδρος της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ)):** Καλησπέρα σε όλους. Ευχαριστούμε πάρα πολύ για την πρόσκληση.

Σε συνέχεια των όσων ειπώθηκαν, εμείς έχουμε να πούμε τα παρακάτω. Για εμάς είναι πάρα πολύ λυπηρό, ότι η Ευρωπαϊκή Ένωση έφτασε να μας επιβάλει κάτι, για το οποίο έπρεπε να το έχουμε δημιουργήσει, εδώ και πολλά χρόνια. Δηλαδή, τις αθέμιτες πρακτικές. Δεύτερον, είναι μία ευκαιρία αυτή η οδηγία να αποτελέσει την αφορμή να γίνει κάτι χρήσιμο, ώστε να λειτουργήσουν, επιτέλους, και τα νομοθετημένα από το 2017 μητρώα που, μέχρι τώρα, δεν έχουν λειτουργήσει.

Σε ότι αφορά στα βασικά άρθρα. Στο άρθρο 1, όπως πολύ σωστά είπε και ο Πρόεδρος του ΓΕΩΤΕΕ, ζητάμε να είναι μικρότερο από τα 2 εκατομμύρια ευρώ, αν και στον προηγούμενο νόμο, τον 4492/17 που προβλέπει για τα νωπά και τα ευαλλοίωτα προϊόντα, πρέπει να επεκταθεί και για άλλα.

Στο άρθρο 3, οι κανόνες της Ευρωπαϊκής Ένωσης επιτρέπουν στα κράτη μέλη, κατά την ενσωμάτωση των οδηγιών αυτών, να θεσπίσουν αυστηρότερους όρους. Αυτό που παρατηρούμε τώρα γίνεται αυστηρότερο, όμως, πρέπει να προβλέψουμε την αποτροπή. Αυτή τη στιγμή, ξέρετε πάρα πολύ καλά, ότι μπορεί οι συνάδελφοί μας να είναι έξω και να κάνουν ελέγχους, παρ’ όλο που δεν υπάρχουν τα απαραίτητα οικονομικά και θεσμικά πλαίσια, ακολουθώντας «ιεραποστολική» τακτική, όμως, πρέπει να προβλέψουν την αποτροπή αθέμιτων πρακτικών.

Στο άρθρο 4, περιλαμβάνονται τα άρθρα 1 και 2 της Οδηγίας που είναι ενσωματωμένη στα άρθρα 3 και 4, που αφορούν σε υπερισχύουσες διατάξεις, οι οποίες εφαρμόζονται σε οποιαδήποτε κατάσταση, η οποία εμπίπτει στο πεδίο εφαρμογής των εν λόγω απαγορεύσεων, ανεξάρτητα από το δίκαιο που θα εφαρμόζουν σε διαφορετική περίπτωση στη συμφωνία προμήθειας μεταξύ των μερών. Χωρίς αυτή την ενσωμάτωση της ευρωπαϊκής οδηγίας, τα νομοθετικά άρθρα, θα είναι κενό νόμου.

Σε ότι αφορά στα άρθρα 5, 6 και 7. Θα θέλαμε να πούμε, ότι θα πρέπει να υπάρχει ένας μόνιμος υποστηρικτικός μηχανισμός και να μην είμαστε μόνο στις καταγγελίες. Θα έπρεπε να προστεθεί εδώ και η Γενική Διεύθυνση Κτηνιατρικής, διότι και εκεί έχουμε τα ζωικά τρόφιμα. Από εκεί και πέρα, το θέμα είναι να μπορεί να λειτουργήσει και να αναβαθμιστεί η σχετική εφαρμογή που έχει προβλεφθεί από τον ν.4492/17. Δεν μπορούμε να καταλάβουμε, πραγματικά, τι χρειάζεται η γνώμη της Γενικής Γραμματείας Εμπορίου. Είναι αλήθεια, ότι το άρθρο 5 και το άρθρο 16, έτσι όπως τροποποιήθηκαν μετά τη διαβούλευση, δίνουν ένα κύρος σε αυτό το Υπουργείο, που λέγεται Αγροτικής Ανάπτυξης και Τροφίμων. Πράγματι, δικαιολογείται ο ρόλος και ο τίτλος τους, όμως, από κει και πέρα, θα πρέπει να απλοποιηθούν ορισμένα πράγματα.

Σε ότι αφορά στο άρθρο 8, χρειάζεται διαβάθμιση και συστηματοποίηση.

Σχετικά με το άρθρο 16, πιστεύουμε, ότι θα πρέπει να βγουν αμέσως υπουργική και η κοινή υπουργική απόφαση που προβλέπονται, ούτως ώστε να λειτουργήσει ο νόμος και να μην μείνει στα «χαρτιά».

Σε σχέση με το άρθρο 18, όπως είπε και ο Πρόεδρος του ΓΕΩΤΕΕ, πρέπει να καταλάβουμε, ότι, πλέον, τα πτυχία των μηχανικών και των γεωτεχνικών είναι Μάστερ και το ΣτΕ έχει δώσει και το προβάδισμα των κλάδων. Άρα, λοιπόν, στα ΑΕΙ δεν υπάρχουν. Είναι γεωτεχνικοί και ελλείψει κάτι άλλοι. Είναι μηχανικοί και ελλείψει κάτι άλλοι. Αυτό θα πρέπει να το καταλάβουμε όλοι μας και να μην επαναληφθεί.

Σχετικά με το άρθρο 19, χαιρόμαστε που με ενέργειες του ΓΕΩΤΕΕ μπήκε αυτό το άρθρο.

Σε ότι αφορά στο άρθρο 20, σε συνέχεια αυτών που είπε ο Πρόεδρος του ΓΕΩΤΕΕ, που πολύ σωστά τοποθετήθηκε και για τους ιδιώτες γεωτεχνικούς συναδέλφους μας, αλλά και για τους δημοσίους υπαλλήλους -και θέλω να τον ευχαριστήσω που υπερασπίζεται τα συμφέροντά τους-, όπως προβλέπεται και στη νομοθετική ρύθμιση, αυτοί που είναι δίπλα στον αγρότη το πρωί, έχουν δικαίωμα να είναι και το απόγευμα. Υπάρχει και σχετική νομοθετική βάση και σχετική νομοθετική συμμετοχή.

Από εκεί και πέρα, αυτό που δεν μπορούμε να καταλάβουμε είναι, γιατί κάτι το οποίο είναι πολύ απλό και γίνεται με μία υπουργική απόφαση πρέπει να γίνει με νομοθετική ρύθμιση. Φανταζόμαστε, ότι έχει να κάνει με την έκδοση της απόφασης του Νομικού Συμβουλίου του Κράτους και πρέπει να προσαρμοστεί.

Σας ευχαριστώ πάρα πολύ για τον χρόνο σας.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Πιστιόλας.

**ΑΓΙΣ ΠΙΣΤΙΟΛΑΣ (Πρόεδρος της Πρωτοβουλίας ΕΛΛΑ-ΔΙΚΑ ΜΑΣ):** Καλησπέρα σας και ευχαριστούμε πάρα πολύ για την πρόσκληση.

 Να αναφέρω, ότι η ΕΛΛΑ-ΔΙΚΑ ΜΑΣ, είναι μία μοναδική πρωτοβουλία που απαρτίζεται από 67, αμιγώς, μεταποιητικές επιχειρήσεις και σκοπό έχει την προβολή του ελληνικού επιχειρηματικού και παραγωγικού πολιτισμού. Εμείς, λοιπόν, είμαστε χαρούμενοι από αυτό που βλέπουμε μπροστά μας. Είναι θέματα που για εμάς παίζουν κυρίαρχο ρόλο στις συζητήσεις με τα Υπουργεία Αγροτικής Ανάπτυξης, Ανάπτυξης και Οικονομικών.

Θέλουμε να σταθούμε σε ένα σημείο που παίζει πρωταγωνιστικό ρόλο στο συγκεκριμένο σχέδιο νόμου. Αφορά στο ζήτημα της εξόφλησης των τιμολογίων αγροτικών προϊόντων. Θέλουμε, λοιπόν, να πάμε στο άρθρο 3, παρ. 1, όπου μιλάει για την περίπτωση που ο αγοραστής εξοφλεί τον προμηθευτή. Υπάρχουν δύο κατηγορίες, τα προϊόντα που είναι αλλοιώσιμα και τα υπόλοιπα προϊόντα. Στα αλλοιώσιμα μιλάμε για τριάντα μέρες και στα υπόλοιπα προϊόντα μιλάμε για εξήντα μέρες.

Στο άρθρο 1 αβ, σημείο 1 και 2, καταγράφεται ότι, για τα αλλοιώσιμα τριάντα ημέρες και για τα υπόλοιπα προϊόντα εξήντα ημέρες, δίνεται η δυνατότητα, μετά την παρέλευση έως και εξήντα ημερών από την ημερομηνία παράδοσης, κάτι που είναι πολύ ξεκάθαρο και συμφωνούμε με αυτό. Δηλαδή, αν ένα προϊόν παραδοθεί σήμερα, μετά από εξήντα ημέρες πρέπει να έχει εξοφληθεί, ή από την ημερομηνία καθορισμού του καταβλητέου ποσού, ανάλογα με το ποια από τις δύο ημερομηνίες είναι μεταγενέστερη. Επαναλαμβάνω ή μετά από εξήντα ημέρες από την ημερομηνία καθορισμού του καταβλητέου ποσού.

Αυτό, λοιπόν, μπορεί να είναι λίγο ασαφές. Εμείς ανατρέξαμε στην κοινοτική οδηγία, η οποία στο προοίμιο, στο σημείο 17 ξεκαθαρίζει, ότι «η ημερομηνία καθορισμού του καταβαλλομένου ποσού, θα πρέπει να μπορεί να θεωρείται, ότι είναι ή η ημερομηνία έκδοσης του τιμολογίου ή η ημερομηνία παραλαβής από τον αγοραστή». Αυτό σημαίνει -και εμείς θα θέλαμε να το δούμε αυτό στο νομοσχέδιο, δηλαδή, να στηρίζεται στην κοινοτική ευρωπαϊκή οδηγία- ότι η εξόφληση μπορεί να γίνει, είτε σε εξήντα ημέρες από την παράδοση του προϊόντος, είτε σε εξήντα ημέρες μετά από την τιμολόγησή του.

Για όσους γνωρίζουν, το δελτίο αποστολής με το τιμολόγιο μπορεί να απέχει έναν μήνα. Αυτό σημαίνει, ότι δύναται ο αγοραστής να εξοφλήσει τον προμηθευτή μετά από εξήντα ημέρες ή και μάξιμουμ έναν μήνα από την έκδοση του τιμολογίου. Οπότε, αν, τυχόν, -εμείς το προτείνουμε- ενσωματωθεί ο συγκεκριμένος ορισμός μέσα στο σχέδιο νόμου, που υπάρχει και στην ευρωπαϊκή οδηγία, τότε είναι πολύ πιο ξεκάθαρο ποιος είναι ο χρόνος εξόφλησης των τιμολογίων. Σε αυτή την περίπτωση, για να είμαι πρακτικός, αυτό μπορεί να δύναται να είναι από δύο έως τρεις μήνες από την αποστολή του προϊόντος, κάτι με το οποίο εμείς ως ΕΛΛΑ-ΔΙΚΑ ΜΑΣ, ως, αμιγώς, ελληνικές μεταποιητικές επιχειρήσεις, πιστεύουμε, ότι είναι δυνατόν να συμβεί, απλά, χρειάζεται κάποιος χρόνος, μέχρι τον Ιούνιο του 2021, μέχρι να προσαρμοστούν όλοι οι φορείς της εφοδιαστικής «αλυσίδας» των αγροτικών προϊόντων.

Τέλος, θα ήθελα να πω, ότι αυτή η διόρθωση και η, με πιο σαφή τρόπο, διαδικασία αποπληρωμής των προμηθευτών, θα προτείναμε, ως, αμιγώς, ελληνικές μεταποιητικές επιχειρήσεις και μη τροφίμων, να ισχύσει σε όλο το εύρος των συναλλαγών στην Ελλάδα. Είναι κάτι, άλλωστε, που συμβαίνει σε αρκετές ευρωπαϊκές χώρες.

Ευχαριστώ πάρα πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Τάτσης.

**ΕΥΑΓΓΕΛΟΣ ΤΑΤΣΗΣ (Ειδικός Συνεργάτης του Συνδέσμου Ελληνικής Κτηνοτροφίας- ΣΕΚ):** Ευχαριστώ πολύ. Καλησπέρα στους παραβρισκόμενους. Είναι τιμή μου που παραβρίσκομαι σήμερα σε αυτή την τηλεδιάσκεψη.

Θεωρούμε, ότι το νομοσχέδιο του Υπουργείου Αγροτικής Ανάπτυξης για τις αθέμιτες εμπορικές πρακτικές βρίσκεται στη σωστή κατεύθυνση, στο πλαίσιο, φυσικά, της εξόφλησης ευαλλοίωτων προϊόντων για διάστημα τριάντα ημερών. Όμως, από τις πληροφορίες που έχουμε μέχρι σήμερα, διαπιστώνονται αργοπορίες στην εξόφληση των προϊόντων ως και έξι μήνες. Εμείς ως μέλη του ΣΕΚ, ως φυσικά πρόσωπα που συμμετέχουν στην αγροτική εφοδιαστική «αλυσίδα», είμαστε σύμφωνοι στο να έχουμε το δικαίωμα της διεκδίκησης των ατομικών μας μέσων έννομης προστασίας, όπως προβλέπεται και στο νομοσχέδιο, με τη διαδικασία των καταγγελιών, αλλά, φυσικά, και με την εμπιστευτικότητα και την προστασία του καταγγέλλοντος, καθώς και να υπάρχει δυνατότητα λήψης ασφαλιστικών μέτρων.

Θα συμφωνήσω και με τον κ. Γιαννακάκη, πώς δεν πρέπει να βασιστούμε μόνο στις καταγγελίες, αλλά θα πρέπει να υπάρχει έλεγχος από όλους τους αρμόδιους φορείς, όπως είναι ο ΕΛΟΓΑΚ, ο ΕΦΕΤ και οι τοπικές ΔΑΟΚ, με έναν πολύ απλό έλεγχο στο τι παραδίδει ο κάθε κτηνοτρόφος μηνιαίως.

Αυτά από μένα και σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Κουτλιάμπας.

**ΝΙΚΟΛΑΟΣ ΚΟΥΤΛΙΑΜΠΑΣ (Πρόεδρος του Αγροτικού Συνεταιρισμού Επεξεργασίας και Πώλησης Οπωροκηπευτικών Προϊόντων (ΑΣΕΠΟΠ) Βελβεντού):** Ευχαριστώ, κύριε Πρόεδρε. Σας ευχαριστώ πάρα πολύ για την πρόσκληση.

Εμείς έχουμε επισημάνει τέσσερα σημεία, τα οποία θα θέλαμε πάρα πολύ να τα θέσουμε υπόψιν της Επιτροπής, για να αξιολογηθούν. Εννοείται, ότι είμαστε υπέρ μιας τέτοιας προσπάθειας και μιας τέτοιας κίνησης, διότι πρέπει να ενσωματωθεί μία τέτοια Οδηγία, γιατί είναι ευρωπαϊκή επιταγή, γιατί είναι υπέρ των παραγωγών μελών μας, γιατί είναι υπέρ του πρωτογενούς τομέα.

Το πρώτο σημείο που έχουμε επισημάνει είναι στο πρώτο άρθρο και αφορά σε ό,τι έχει να κάνει με τους τζίρους. Θεωρούμε, ότι δεν έχει νόημα να υπάρχουν κατηγορίες με τζίρους. Θα πρέπει να ξέρετε, ότι οι περισσότεροι που ασχολούνται με το εμπόριο, αυτή τη στιγμή, στην Ελλάδα, είναι κάτω των δύο εκατομμυρίων. Οπότε, υπάρχει ένα κενό. Δηλαδή, μία επιχείρηση σαν τη δικιά μας, με πάνω από δέκα εκατομμύρια, αν συνεργαστεί με κάποιον που έχει μικρότερο τζίρο, με βάση με αυτό που λέει η Οδηγία, δεν θα καλυπτόμαστε.

Το δεύτερο σημαντικό είναι, ότι δεν θα πρέπει να δημιουργηθεί μία πλατφόρμα τέτοια, ούτως ώστε να δημιουργήσει γραφειοκρατία και επιπλέον παράλογες θέσεις, όπου θα πρέπει να ασχολούνται, απλά και μόνο, με το να ανεβάζουν τιμολόγια σε ένα σύστημα, το οποίο θα πρέπει να το αποδέχεται κάποιος που θα τα αγοράζει.

Τρίτο σημείο, εξίσου, σημαντικό. Υπάρχει η περίπτωση της Ισπανίας, όπου μετά την εφαρμογή της αντίστοιχης Οδηγίας ζουν το εξής παράδοξο. Οι μεγάλες εφοδιαστικές «αλυσίδες», θέλοντας να έχουν προϊόντα στα ράφια τους με μεγάλο χρόνο αποπληρωμής, έχουν εισάγει πολλαπλάσιες ποσότητες, τον τελευταίο χρόνο, από το γειτονικό Μαρόκο, γιατί δεν έχουν υποχρεώσεις προς το Μαρόκο. Κάτι αντίστοιχο, θα πρέπει να προβλεφθεί και στην Ελλάδα, ούτως ώστε να μην έχουμε αντίστοιχες πρακτικές. Μην δούμε, ξαφνικά, τα προϊόντα μας, λαχανικά και φρούτα, να μην προτιμώνται στην ελληνική αγορά, γιατί θα υπάρχουν τα τουρκικά ή των χωρών της βορείου Αφρικής.

Κλείνοντας, θα ήθελα να επισημάνω, ότι «αθέμιτες πρακτικές» δεν είναι απλά το πότε θα πληρωθεί ένας παραγωγός. Ίσως, να είναι και το τελευταίο. Όταν ένας παραγωγός είναι οργανωμένος, σε μία σωστή δομή, σε ένα συνεταιρικό σχήμα, σε μία οργάνωση παραγωγών ή έχει συμβόλαια με «υγιείς» ιδιωτικές επιχειρήσεις, το πρόβλημά του δεν είναι, αν θα πληρωθεί σε τριάντα ή σε εξήντα ημέρες. Το πρόβλημα στις αθέμιτες εμπορικές πρακτικές είναι, ότι δεν υπάρχει σαφής δομή και έλεγχος σε όλη την εφοδιαστική «αλυσίδα».

Ήθελα, απλά, να τα θέσω υπόψιν σας όλα αυτά, γιατί στο περιβόητο ΜΕΝΟ, δηλαδή στο Μητρώο Εμπόρων Νωπών Οπωροκηπευτικών, από τα 66.000 GR εμπόρων που υπάρχουν, τα 53.136, για την ακρίβεια, είναι με μηδενικό GR. Δηλαδή, 53.136 άνθρωποι που ασχολούνται με το εμπόριο, δεν έχουν στοιχειώδεις εγκαταστάσεις, γραφεία, υποδομές. Αυτό είναι αθέμιτος ανταγωνισμός. Αυτό υπάρχει, εδώ και είκοσι χρόνια. Υπήρχε μία διετία- τριετία, ως περίοδος χάριτος, ώστε να μπορέσουν όλοι αυτοί να αποκτήσουν τις αντίστοιχες υποδομές, αλλά, τελικά, κατέληξε να είναι η καθημερινότητα.

Θα ήθελα να πω, ότι ό,τι και να κάνουμε με τις ημερομηνίες πληρωμής, αν δεν λυθούν τα προβλήματα στη βάση της εμπορικής διαδικασίας, οι αθέμιτες πρακτικές θα υπάρχουν. Πιθανώς, όλα αυτά να οδηγήσουν σε περισσότερα «μαύρα», υποτιμολογημένα και ατιμολόγητα.

Είμαι στη διάθεσή σας για οποιαδήποτε ερώτηση. Ευχαριστώ πάρα πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):**

Στο σημείο αυτό, ο Προεδρεύων της Επιτροπής, έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γκίκας Στέφανος, Καρασμάνης Γεώργιος, Κατσανιώτης Ανδρέας, Κεφαλογιάννη Όλγα, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πούλου Παναγιού (Γιώτα), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Μανωλάκου Διαμάντω, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Στο σημείο αυτό, ολοκληρώθηκε ο κύκλος των φορέων. Θα προχωρήσουμε με τους συναδέλφους Βουλευτές, προκειμένου να θέσουν τα ερωτήματά τους.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε. Ευχαριστώ και τους εκπροσώπους των φορέων για τη γνώμη τους. Θέλω να θέσω δύο ερωτήσεις και ας μου απαντήσει όποιος έχει τα στοιχεία. Η πρώτη είναι, πόσοι αγροτικοί συνεταιρισμοί έχουν τζίρους πάνω από δύο εκατομμύρια ευρώ, σε ποσοστό. Η δεύτερη ερώτηση, είναι πόσες μικρομεσαίες επιχειρήσεις -και το μεσαίο είναι προς τα κάτω- στη βιομηχανία τροφίμων έχουν τζίρους κάτω των δύο εκατομμυρίων ευρώ.

Το ρωτάω για να δούμε, τελικά, ποιος ωφελείται από αυτό το νομοσχέδιο.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Θα ήθελα να κάνω δύο-τρεις ερωτήσεις στους κτηνοτρόφους γενικότερα.

Η πρώτη ερώτηση είναι, ποια είναι η κατάσταση που βλέπετε με τα εφόδια; Βλέπουμε, ότι γίνονται κινητοποιήσεις στην Κρήτη και αλλού. Εκτός από τις ζωοτροφές, υπάρχει και άλλο θέμα κόστους; Ποια είναι τα αιτήματα για τα βοσκοτόπια; Εκτός από τους δασικούς χάρτες, πώς κρίνετε τις ρυθμίσεις που έγιναν πρόσφατα για τη δημιουργία ποιμνιοστασίων σε δασικές περιοχές;

Η δεύτερη ερώτηση είναι, πώς θα σταματήσει η μάστιγα των ελληνοποιήσεων γάλακτος; Γιατί γίνεται; Έχετε ικανοποιητική κάλυψη από τους κτηνιάτρους;

Θα ήθελα να κάνω μερικές ερωτήσεις στην πρωτοβουλία «ΕΛΛΑ-ΔΙΚΑ μας». Καταρχήν, θέλω να τους δώσω συγχαρητήρια για την πρωτοβουλία τους. Τους βλέπω πολλές φορές παντού και κάνουν πολύ καλή δουλειά. Η πρώτη ερώτησή μας είναι, αν βρίσκουν θέση στο ράφι μικροί Έλληνες παραγωγοί, έναντι των πολυεθνικών. Η δεύτερη είναι, πώς θεωρούν, ότι θα σταματήσουν οι ελληνοποιήσεις, όπως για παράδειγμα, από τα ψάρια της Τουρκίας. Η τρίτη είναι, πώς γίνεται να αυξηθεί, κατά την άποψή τους, η διάθεση ελληνικών προϊόντων στον τουρισμό; Είναι θέμα κόστους ή πολιτικής των πρακτόρων που οι τουρίστες τρώνε, για παράδειγμα, ξένο βούτυρο και άλλα προϊόντα στο ελληνικό προϊόν;

Αυτά, κύριε Πρόεδρε. Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Θέλω να σας πω, ότι, μόλις, συνδέθηκε ο κ. Βαϊόπουλος από τους φορείς, οπότε και έχει τον λόγο, προκειμένου να τοποθετηθεί.

**ΓΕΩΡΓΙΟΣ ΒΑΪΟΠΟΥΛΟΣ (Πρόεδρος του Αγροτικού Συνεταιρισμού Αγελαδοτρόφων και Προβατοτρόφων δυτικής Θεσσαλίας):** Καλησπέρα από την Καρδίτσα και τον συνεταιρισμό μας. Σχετικά με το νομοσχέδιο που συζητείται σήμερα και για τον ανταγωνισμό, θα ήθελα να κάνω μερικές παρατηρήσεις, για το τι βιώνουμε σήμερα μέσα από τον συνεταιρισμό, μέσα από την παραγωγή της αγοράς και της πώλησης, σχετικά με την εμπορία στις επιχειρήσεις μας.

Μιας και ασχολούμαστε με το γάλα, θα ξεκινήσω από τη φέτα. Πολλά ακούγονται και πολλά λέγονται για ένα νομοσχέδιο που ήρθε στη Βουλή. Δηλαδή, ότι θα πατάξει το ότι δεν γίνονται έλεγχοι και το ότι ανεβαίνουν οι τιμές. Βλέπουμε τώρα στην πορεία, τα τελευταία γεγονότα, ότι όχι μόνο δεν γίνεται έλεγχος, αλλά και φεύγουν καράβια φορτηγά προς στην Ευρώπη, τα οποία έχουν σφραγίδα ΠΟΠ πάνω, ενώ δεν είναι ΠΟΠ. Αυτό, κάποια στιγμή, πρέπει να σταματήσει. Δεν ξέρω ποιος φταίει, αλλά, στην ουσία, φταίνε άνθρωποι. Ή δεν γίνεται σωστός έλεγχος από τον κρατικό μηχανισμό ή ζούμε σε μία κοινωνία του «δεν βαριέσαι, τι θα μου κάνουν; Και αν με πιάσουν θα μου βάλουν 100.000 - 200.000 ευρώ πρόστιμο; Και τι έγινε;»

Αυτό, όμως, δεν είναι λύση, δηλαδή, να ζούμε σε μία κοινωνία και να βάζουμε ποινές και πρόστιμα. Σήμερα, σε έναν κλάδο τεράστιο που λέγεται κτηνοτροφία, στον οποίο υπάρχουν άνθρωποι που έχουν επενδύσει για τη φέτα και την παραγωγή γάλακτος, είδαμε κάτι πρωτότυπο. Δηλαδή, το γάλα να πωλείται σε μία τιμή εξευτελιστική των 0,70 και 0,75 ευρώ, ακόμη, δεν φτάσαμε στο επίπεδο του 2018 και του 2019, που είχε πάει το γάλα 1,05 και 1,10 ευρώ και αμέσως κάποιοι κύριοι πήγαν να επωφεληθούν. Αυτό πρέπει να σταματήσει. Ούτε ο ΕΛΓΟ-ΔΗΜΗΤΡΑ, ούτε το Υπουργείο, ούτε η Βουλή. Πρέπει όλοι μαζί να συμβάλουμε να σταματήσει. Αφαίρεση άδειας για όποιον παρατυπήσει. Ας βγάζει πρόβειο τυρί. Μόνο έτσι λειτουργούμε. Δεν μπορεί τώρα μία επιχείρηση να παρατυπεί και την επόμενη μέρα να δημιουργεί καινούργια εταιρεία με άλλο Α.Φ.Μ. και να ξαναδουλεύει. Όλοι κάνουν τα «στραβά μάτια» και δεν μιλάει κανένας.

Πάνω σε αυτό το κομμάτι, πρέπει κάποια στιγμή να γίνει μία κουβέντα στη Βουλή, στο Υπουργείο, δεν ξέρω πού θα γίνει, και να μιλήσουμε με μόνο θέμα τα ΠΟΠ προϊόντα στην Ελλάδα, που τόσο πολύ τα προβάλλουμε, τα αναγνωρίζουμε και θέλουμε να τα στηρίξουμε, γιατί πάνω σε αυτό πρέπει να μιλάμε για την ανάπτυξη για την επόμενη μέρα σε αυτή τη χώρα που λέγεται Ελλάδα.

Ένα άλλο κομμάτι που αντιμετωπίζουμε σήμερα είναι οι ζωοτροφές, στην προσπάθεια για ανάπτυξη και καλό ανταγωνισμό. Κάποιοι επιτήδειοι που έχουν τη δυνατότητα να χρηματοδοτούνται από κάποια κέντρα, αγοράζουν καλαμπόκια και σόγια και έρχονται μετά και εκμεταλλεύονται το σύστημα. Πρέπει, κάποια στιγμή, να υπάρχει η δυνατότητα χρηματοδότησης στους συνεταιρισμούς, σε ομάδες παραγωγών, ακόμη και στους ίδιους τους κτηνοτρόφους να υπάρχουν αποθηκευτικοί χώροι, ώστε να προσέχουν τα αγροτικά προϊόντα οι ίδιοι οι αγρότες, να υπάρχει μία σύμπλευση μεταξύ αγροτών και κτηνοτρόφων, οι οποίοι θα μπορούν μεταξύ τους να κάνουν συμβόλαια, να πουλάνε τα προϊόντα και όχι να επικρατεί η λύση των μεσαζόντων με ότι άλλο αυτό συνεπάγεται.

Ένα δεύτερο πρόβλημα που αντιμετωπίζουμε εμείς με τη διαχείριση των προϊόντων που παράγουμε, είναι, ότι υπάρχει και το «μαύρο» στην αγορά. Όλοι το ξέρουμε, όλοι το ακούμε, αλλά κανείς δεν μιλάει. Υπάρχει η λογική του «να πάρω την παραγωγή σου μαύρη, ή χωρίς τιμολόγια, ή χωρίς Φ.Π.Α.». Σε ποια κοινωνία ζούμε, στη Νότια Αφρική; Άρα, δεν υπάρχει μηχανισμός. Το ίδιο το σύστημα που επικρατεί σε αυτή τη χώρα, επιτρέπει να γίνονται συναλλαγές και χωρίς τιμολόγια, με ό,τι άλλο αυτό συνεπάγεται. Δεν είναι «υγιής» ανταγωνισμός. Όλοι τα ξέρουμε και όλοι τα βλέπουμε, αλλά κανείς μας δεν παίρνει πρωτοβουλία να «σπάσει αβγά». Αυτά τα πράγματα θα πρέπει να τα βάλουμε σε μία σειρά. Αν αυτά τα θέματα δεν τα λύσουμε μεταξύ μας, είτε οι παραγωγοί, είτε οι μεταποιητές, είτε ακόμη και τα σουπερμάρκετ, δεν θα πάμε τη χώρα μας μπροστά.

Αυτά ήθελα να πω, συνολικά, για τον χώρο που εγώ συναναστρέφομαι και λειτουργώ. Αυτές οι κουβέντες και οι συνδιαλέξεις, ας γίνονται καθημερινά, κάθε εβδομάδα, κάθε μήνα, για να μπορούμε να λειτουργήσουμε.

Τέλος, θα ήθελα, κάποια στιγμή, σε αυτή τη χώρα, να πάρουν θέση και οι θεσμοί. Η εκπροσώπηση των αγροτών, των κτηνοτρόφων, των μεταποιητικών, πρέπει να γίνει μέσα σε συλλογικές οργανώσεις και να είναι οικονομικές. Θα θέσω σήμερα το ζήτημα των διεπαγγελματικών οργανώσεων που είναι νόμιμες στα χαρτιά. Ακούγονται όλα όμορφα και ωραία, αλλά κάποιοι θέλουν να κάνουν διεπαγγελματικές με συνδικαλιστικές οργανώσεις, δηλαδή, των ανθρώπων των δικών τους, των κομμάτων, των ανθρώπων που δεν εκπροσωπούν τίποτα και θέλουν, απλώς, μία θεσούλα να μπουν κάπου για να βολευτούν. Αυτό πρέπει να σταματήσει. Πρέπει οι συνεταιρισμοί και αυτοί που θα γίνουν να πάρουν μία πρωτοβουλία. Δεν σας κρύβω, ότι τώρα τελευταία, γίνεται μία μεγάλη προσπάθεια, για να γίνει ένα μεγάλο συνεταιριστικό όργανο που λέγεται ΕΘΕΑΣ. Σε αυτό πρέπει όλοι να συμβάλουμε, όλα τα πολιτικά κόμματα, ώστε αυτή η προσπάθεια να στηριχθεί με έργα που δίνουν όραμα για την επόμενη μέρα που λέγεται παραγωγή σε αυτή τη χώρα.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Βασιλειάδης.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Εισηγητής της Πλειοψηφίας):** Ευχαριστούμε όλους τους φορείς, που ανταποκρίθηκαν στην πρόσκλησή μας. Από τις τοποθετήσεις τους αντιλαμβανόμαστε όλοι, ότι το σχέδιο νόμου βρίσκεται στη σωστή κατεύθυνση και περιμένουμε μία ευρεία στήριξη από όλες τις κοινοβουλευτικές δυνάμεις. Έγιναν και κάποιες προτάσεις βελτίωσης διατάξεων που μας βρίσκουν σύμφωνους και θα το αναλύσουμε μετέπειτα.

Εγώ θα ήθελα, για να γίνει περισσότερο κατανοητή και η αξία του νομοσχεδίου, να θέσω μία διπλή ερώτηση. Θεωρείτε, ότι το πλαίσιο που εισάγει η Οδηγία 633 και αφορά στην ενιαία ευρωπαϊκή αντιμετώπιση του προβλήματος, θα διευκολύνει τις συναλλαγές σας με ευρωπαϊκές επιχειρήσεις και θα επιτρέψει την επέκταση εξωστρέφειας του κλάδου σας στην ενιαία αγορά; Ακόμη, θεωρείτε, ότι μετά την «υιοθέτηση» του ελάχιστου ευρωπαϊκού πλαισίου που περιγράφει το σχέδιο νόμου, θα πρέπει η Ελλάδα να «υιοθετήσει» ένα πιο αυστηρό εθνικό πλαίσιο προστασίας από τις αθέμιτες πρακτικές;

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει, ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Ευχαριστούμε και όλους τους φορείς.

Λέγομαι Λογιάδης Γιώργος, είμαι Βουλευτής Ηρακλείου Κρήτης του ΜέΡΑ25. Προέρχομαι από αγροτική οικογένεια και θα ήθελα να κάνω τις εξής δύο γενικές ερωτήσεις προς οποιονδήποτε νομίζει ότι μπορεί να απαντήσει.

 Πρώτον, γιατί δεχόμαστε εξοφλήσεις τριάντα ή εξήντα ημερών; Κανονικά, όταν κάτι πουλάς, γνωρίζω, ότι, αμέσως, το πληρώνεσαι. Γιατί δεχόμαστε αυτό το πράγμα; Γιατί δεχόμαστε μεταχρονολογημένες επιταγές; Κανονικά αυτές πρέπει να καταργηθούν. Παντού στο σύστημα, όταν αγοράζεις κάτι το πληρώνεις κιόλας, αλλιώς κινδυνεύεις από πάρα πολλά πράγματα.

Δεύτερη γενική ερώτηση που θέλω να θέσω. Είπα προηγουμένως, ότι παρήγαμε στην Κρήτη σταφίδα και λάδι και τώρα δεν παράγουμε καθόλου σταφίδα. Η ερώτηση είναι, πώς μπορεί ο πρωτογενής τομέα που σε όλη την Ελλάδα «συρρικνώνεται», αυτό να αναστραφεί; Σήμερα, έχουμε καταλήξει, ο αγροτικός τομέας εκεί που συνεισέφερε 30%, περίπου, στο Α.Ε.Π. της χώρας, σήμερα είναι κάτω από το 5%.

Η τρίτη ερώτηση είναι προς τον κ. Αντωνιάδη, ο οποίος ανέφερε, ότι το πρόστιμο του 1,5% είναι μεγάλο. Μα, γιατί να κάνει κανείς παρανομία;

Σας ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει, ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Πρόεδρε, ευχαριστώ. Ήθελα, καταρχήν, να πω, ότι πρέπει να στηρίξουμε τη συγκεκριμένη συμφωνία. Δεν είμαι απ’ αυτούς που λέω, ότι πρέπει να ακυρώσουμε τη συμφωνία, δεδομένου, ότι ξεκινήσαμε από μία παγκοσμιοποιημένη αγορά. Αυτή ήταν η αρχική προσέγγιση της Ευρωπαϊκής Ένωσης πάνω στα θέματα και του αγροτικού χώρου. Βεβαίως, αυτή η παγκοσμιοποιημένη αγορά δεν τα ρύθμισε τα πράγματα και αναγκάστηκε, πλέον, η Ευρωπαϊκή Ένωση να μπει σε μία διαδικασία ανάλογη με αυτή που συζητάμε σήμερα.

Η προσπάθεια αυτή ξεκίνησε από το 2016. Εγώ τότε, ως Υπουργός Γεωργίας, συμμετείχα, σχεδόν, σε όλες τις διαδικασίες. Είχαμε την τύχη, σας το λέω πραγματικά, γιατί, κατά τη διάρκεια των συζητήσεων, επειδή τα προβλήματα που είχαμε ως χώρα «έκαιγαν», ιδιαίτερα, σε ότι αφορούσε στο γάλα και τις πληρωμές των αγροτικών προϊόντων, ζητήσαμε και μας δόθηκε η δυνατότητα το 2017, πολλά σημεία από αυτά που αναφέρονται στην Οδηγία να τα θεσμοθετήσουμε με τον νόμο 4492/2017.

Θα ήθελα, λοιπόν, από τους φορείς που είχαν μία σχέση με τη συγκεκριμένη διαδικασία, είτε με το γάλα και τη φέτα, είτε τα κηπευτικά, αν έχουν να μας πουν κάτι, σχετικά με την εφαρμογή του συγκεκριμένου νόμου, τι βίωσαν οι ίδιοι και τι εμπειρία έχουν. Επιπλέον, να τους ενημερώσω, ότι ο συγκεκριμένος νόμος, λίγο μετά την ανάληψη των καθηκόντων του, ο προκάτοχος Υπουργός Γεωργίας, ο κ. Βορίδης, με τροπολογία που έφερε, ουσιαστικά, τον κατέστησε ανενεργό.Δεν ισχύει σήμερα ο νόμος, διότι η επανέναρξη της λειτουργίας του ν. 4492/2017 απαιτεί να γίνει με υπουργική απόφαση.

Άρα, λοιπόν, όπως καταλαβαίνετε, θα ήθελα, να ακούσω και τη δική σας εμπειρία, γιατί πιστεύω, ότι αυτό το μικρό «λιθαράκι» που βάλαμε εμείς, ήταν ένα ξεκίνημα που έπρεπε, ήδη, να έχει κάνει περισσότερα βήματα από αυτά που έχει κάνει μέχρι σήμερα.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε. Μία ερώτηση θέλω να θέσω προς τους κ.κ. Κουτλιάμπα, Γιαννακάκη και Βαϊόπουλο, οι οποίοι αναφέρθηκαν στις εμπορικές συμφωνίες. Να μας πουν, πώς είναι στην πράξη σήμερα, όταν συνάπτουν εμπορικές συμφωνίες ως παραγωγοί με τις μεγαλύτερες μεταποιητικές επιχειρήσεις. Δηλαδή, ποιος βάζει τους όρους, ποιος επιβάλλει τους όρους και ποιες είναι οι αθέμιτες πρακτικές, οι «κακοί» όροι σε αυτές τις συμφωνίες. Να δούμε, δηλαδή, αν το άρθρο 4 τους προστατεύει ή δεν είναι αρκετό, έτσι όπως είναι διατυπωμένο.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Περνάμε τώρα στις απαντήσεις των φορέων.

Τον λόγο έχει ο κ. Μάμαλης.

**ΣΠΥΡΙΔΩΝ ΜΑΜΑΛΗΣ (Πρόεδρος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ)):** Αυτό που μπορώ να πω για να βοηθήσω στη συζήτηση είναι το εξής. Επειδή ακούστηκε «γιατί μετά από εξήντα ημέρες» και «γιατί δεν πληρώνουν αμέσως οι αγοραστές», θα πω, ότι υπάρχουν κονσερβοποιία, υπάρχουν τυροκομεία, που δε μπορούν, να πουλήσουν αμέσως τα προϊόντα. Άρα, σωστά είχε θέσει στον νόμο ο κ. Απόστολου τις εξήντα ημέρες. Είναι λογικό, ότι δε μπορούν να πληρώσουν αμέσως. Δεν παίρνουν τα προϊόντα και τα πουλάνε αμέσως, όπως αναφέρθηκε. Υπάρχει μία διαδικασία, κυρίως, από μικρές μονάδες μεταποίησης, μία διαδικασία παίρνει χρόνο. Άρα, θα πρέπει, να υπάρχει μία πίστωση χρόνου λογική.

Γι’ αυτό που ακούστηκε από την κυρία Μανωλάκου, για όσους είναι κάτω από δύο εκατ. ευρώ, γι’ αυτό κάναμε την πρόταση στο εδάφιο α΄ του πρώτου άρθρου για μείωση στις 500.000 ευρώ, έτσι ώστε αλλάξει το εύρος για τους προμηθευτές, αυτούς που έχουν πάνω από 500.000 κι όχι αυτούς που είναι πάνω από 2 εκατ.. Επαναλαμβάνουμε την πρότασή μας, η πρώτη αυτή κατηγορία να εξαιρείται από το άρθρο 4, δηλαδή, από τη δυνατότητα συμφωνιών για συμμετοχή στην προώθηση των προϊόντων. Είναι κάτι που θα βοηθήσει τους μικρούς παραγωγούς και τους μικρούς συνεταιρισμούς.

Τα είπαμε στην πρωτολογία, τα επαναλαμβάνουμε και τώρα. Μπορεί να αποφασίσει η Κυβέρνηση να πάει για τη δεύτερη κατηγορία.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Γιαννακάκης.

**ΧΡΗΣΤΟΣ ΓΙΑΝΝΑΚΑΚΗΣ (Πρόεδρος της Δ.Ε. της Εθνικής Ένωσης Αγροτικών Συνεταιρισμών, ΕΘΕΑΣ):** Κατ’ αρχήν, να απαντήσω στην κυρία Μανωλάκου. Σε ότι αφορά στο μέγεθος των συνεταιρισμών, χωρίς να έχω ακριβέστατα στοιχεία και απόλυτα επικαιροποιημένα, έχω της περσινής χρονιάς, από τους 850, περίπου, συνεταιρισμούς που ήταν εγγεγραμμένοι στο Μητρώο του Υπουργείου Αγροτικής Ανάπτυξης, περίπου, οι 450 είχαν κύκλο εργασιών, κάτω από 500.000 ευρώ. Αυτά με τα περσινά δεδομένα. Πριν από μία ημέρα, είδα, ότι στο Μητρώο είναι αναρτημένοι, περίπου, 930 Συνεταιρισμοί, άρα, λοιπόν, αυξήθηκαν. Τώρα για το τι κύκλο εργασιών έχουν, δεν έχω ενημέρωση. Άρα, λοιπόν, τα μεγέθη είναι πάρα πολύ μικρά.

Σε ότι αφορά στην τήρηση των συμφωνιών που γίνονται, τουλάχιστον στον δικό μας τομέα, στα μεταποιημένα ροδάκινα ή στα εξαγώγιμα ροδάκινα, ό,τι έχει σχέση με την βιομηχανία, θεωρητικά, έως το τέλος του έτους, με παραδόσεις έως το τέλος Αυγούστου, γίνεται η εξόφληση των συμπυρήνων ροδάκινων. Έχουμε, όμως, και πάρα πολλές περιπτώσεις που δίνονται επιταγές για την επόμενη χρονιά και φτάνουμε μέχρι και Μάιο, καμιά φορά, που αυτές οι επιταγές δεν έχουν πληρωθεί.

Αναφορικά με τις εξαγωγές μας, σαφώς, υπάρχει πολύ μεγαλύτερη ασφάλεια. Ο χειρότερος πελάτης πληρώνει σε εξήντα μέρες. Συνήθως, είναι από σαράντα πέντε έως εξήντα ημέρες. Άρα, λοιπόν, εκεί υπάρχει μεγαλύτερη διασφάλιση.

Σε ότι αφορά στις πληρωμές των μικρών συνεταιρισμών και κυρίως των συνεταιρισμών με τα κηπευτικά, σαφέστατα ο ν.4492/17, απ’ ότι μου έχουν πει συνάδελφοι αγρότες καλλιεργητές κηπευτικών από τα Μέγαρα, ήταν ένας νόμος που βοηθούσε στην είσπραξη των χρημάτων και η αναστολή του δημιούργησε προβλήματα. Επομένως, λοιπόν, αυτό θα πρέπει να το δούμε.

Θεωρώ ότι το νομοθέτημα, για να έχει την αποτελεσματικότητα που πρέπει, θα πρέπει, οπωσδήποτε, να έχει ελεγκτικές διαδικασίες που να είναι υλοποιήσιμες. Το προηγούμενο νομοθέτημα είχε την αδυναμία του τεράστιου «όγκου» δεδομένων που έπρεπε να «ανέβουν» στο σύστημα για να ελεγχθούν, με αποτέλεσμα να μην υλοποιείται, στην πράξη και να μην μπορούμε να έχουμε την αποτελεσματικότητα που πρέπει.

Άρα, λοιπόν, ό,τι θεσπιστεί, θα πρέπει να έχει διασφαλιστεί, εκ των προτέρων, ότι οι έλεγχοι μπορεί να υλοποιούνται, όχι μαζικά, αλλά δειγματοληπτικά και να υπάρχει η αυστηρότητα που πρέπει, για να αποτελεί έναν ανασταλτικό παράγοντα στην υλοποίηση πράξεων, οι οποίες είναι εναντίον του νομοθετήματος και των συμφερόντων των αγροτών. Σίγουρα, υπάρχουν προϊόντα, τα οποία δεν φορτώνονται αμέσως, για παράδειγμα τα αχλάδια, τα ακτινίδια, τα μήλα ή και οι κομπόστες, ακόμη. Αυτά, λοιπόν, τα προϊόντα παράγονται το καλοκαίρι ή συγκομίζονται το καλοκαίρι ή τον Οκτώβρη μήνα για τα ακτινίδια και φορτώνονται σε ένα διάστημα πέντε, έξι, επτά μηνών, οι δε κομπόστες σε διάστημα πάνω από δώδεκα μήνες.

Επομένως, είναι μία σημαντική αδυναμία, την οποία, ενδεχομένως, πολλές φορές, να καλύπτει το τραπεζικό σύστημα με κεφάλαια κίνησης που διαθέτει, αλλά αυτό δεν είναι πάντα εφικτό. Είναι μία αδυναμία σε αυτού του είδους τα προϊόντα.

Δεν ξέρω, αν κάλυψα τα ερωτήματά σας ή αν μπορεί να με συμπληρώσει, ο κ. Κουτλιάμπας.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Αντωνιάδης.

**ΓΡΗΓΟΡΗΣ ΑΝΤΩΝΙΑΔΗΣ (Μέλος του Δ.Σ. του Συνδέσμου Ελληνικών Βιομηχανιών Τροφίμων (ΣΕΒΤ)):** Καταρχήν, σε ότι αφορά στο θέμα των κυρώσεων, που έθεσε ο κ. Λογιάδης από το ΜέΡΑ25, και γιατί να έχουμε κυρώσεις εάν δεν παρανομούμε. Αν δεν παρανομούμε, τότε να μην υπάρχουν οι κυρώσεις. Παρ’ όλα αυτά στο νομοσχέδιο υπάρχουν οι κυρώσεις και αυτές σχολιάζουμε. Θεωρούμε ότι κάθε κύρωση πρέπει να έχει και την αναλογικότητα πίσω από αυτή.

Επαναλαμβάνω και λέω, ότι, αν πάρουμε ένα παράδειγμα ενός παραγωγού, να μην μιλήσω για τη βιομηχανία τροφίμων, να μιλήσω γι’ αυτό που είπε ο κ. Κιοσές πριν για τις αλυσίδες, ένας προμηθευτής «αλυσίδας» κάνει καταγγελία. Θα βάλουν στην «αλυσίδα» πρόστιμο 1,5%, όταν η αλυσίδα μπορεί να κάνει τζίρο 2 δις; Υπάρχουν μεγάλες «αλυσίδες» που έχουν τέτοιους τζίρους. Δεν είναι λογικό, λοιπόν, για κάποια σύμβαση 10.000, 20.000 ή και 30.000 με κάποιον προμηθευτή να πληρώνεις ένα, δύο, τρία και είκοσι εκατομμύρια πρόστιμο. Δεν είναι λογικό και δεν είναι αναλογική η κύρωση, με όποια παρανομία μπορεί να έχει συμβεί εκεί. Άρα, θεωρούμε, ότι, τουλάχιστον, πρέπει να αφορά το συγκεκριμένο προϊόν και το τμήμα του τζίρου της εταιρείας που αφορά στο συγκεκριμένο προϊόν που έγινε η παρατυπία.

Σε ότι αφορά στα δύο εκατομμύρια, νομίζω, ότι έχει μπει για λόγους πρακτικούς. Η συντριπτική πλειοψηφία των προμηθευτών, είτε των «αλυσίδων», είτε ημών ως αγοραστές πρώτων υλών, προέρχεται από εταιρείες που έχουν κάποιους τζίρους. Είναι πιο οργανωμένες και έχουν κάποιους τζίρους. Άρα, στην ουσία, ο νόμος έρχεται να προστατεύσει τις συναλλαγές αυτές μεταξύ προμηθευτών που έχουν συναλλαγές με αγοραστές. Όχι αυτών οι οποίοι, πιθανότατα, να μεσολαβούν έμποροι, τοπικοί ή ενδιάμεσοι, συλλέκτες, για να φέρουν τα προϊόντα προς τη βιομηχανία τροφίμων ή προς τις «αλυσίδες». Γι’ αυτό πιστεύω έχει μπει το ποσό των δύο εκατομμυρίων. Αν αποφασίσει διαφορετικά η Βουλή, εμείς θα εφαρμόσουμε τον νόμο, ότι και να προβλέπει στο τέλος.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Βαϊόπουλος.

**ΓΕΩΡΓΙΟΣ ΒΑΪΟΠΟΥΛΟΣ (Πρόεδρος του Αγροτικού Συνεταιρισμού Αγελαδοτρόφων και Προβατοτρόφων Δυτικής Θεσσαλίας):** Ευχαριστώ πολύ. Σχετικά με την ερώτηση που δέχτηκα από τον κ. Αραχωβίτη, για το πώς γίνεται η διαδικασία των συμβολαίων και πώς πωλούν οι παραγωγοί. Από την εμπειρία που έχω μέσα από τον συνεταιρισμό θα ήθελα να πω το εξής. Στην εγγύηση στο γάλα υπάρχουν τα συμβόλαια χρονικής που ξεκινούν από 1η Οκτώβρη μέχρι 30 Σεπτεμβρίου και οι τιμές στην πληρωμή, για παράδειγμα, το γάλα Μαρτίου θα πληρωθεί στις 10 Απριλίου το αγελαδινό και 1η Μαΐου το πρόβειο. Δηλαδή, ξεκινούν από δέκα ημέρες μέχρι έναν μήνα οι πληρωμές. Αυτά είναι τα συμβόλαια που κάνουμε με τη γαλακτοβιομηχανία και τα τελευταία επτά, οκτώ χρόνια που συνεργαζόμαστε, τηρούνται κανονικά. Ακόμα, μπαίνουν κάποιοι όροι, σε σχέση με την ποιότητα και την όλη διαδικασία του συμβολαίου. Αυτό γίνεται σε ένα κομμάτι των συνεταιρισμών που είναι πολύ λίγοι στην Ελλάδα.

Αυτό που επικρατεί, για να περάσω και το μήνυμα, είναι, ότι, ακόμη, είμαστε πολύ πίσω στο να δημιουργούνται συμβόλαια μεταξύ παραγωγών και μεταποιητών. Είμαστε ακόμη στην εποχή με το τεφτέρι. Ξέρω κάποιους που έχουν ένα τεφτέρι, όπου γράφει ο παραγωγός το γάλα και όταν κάποια στιγμή πας στο εργοστάσιο, θα σε καλέσει να πάρεις τα λεφτά σου και να κάνεις λογαριασμό. Μιλάμε για άλλες εποχές και όμως αυτό ισχύει ακόμα και σήμερα. Άρα, πρέπει, οπωσδήποτε, στο κομμάτι, ειδικά στο γάλα, να οργανωθούν συνεταιρισμοί ή οι ομάδες παραγωγών και να υπάρχει μία πολύ καλή συνεργασία μεταξύ μεταποιητών και παραγωγών.

Η Πολιτεία θα πρέπει να πάρει μέτρα και να δώσει κίνητρα στη δημιουργία των συνεταιρισμών, όχι για τη στήριξη του συνεταιρισμού, αλλά για την στήριξη των μελών, γιατί εκεί είναι όλη η ουσία. Δηλαδή, να γίνονται συμβόλαια και να πωλούνται τα προϊόντα μας, μέσα από τον συνεταιρισμό, μέσα από τιμολόγια, ώστε να πατάξουμε και τη «μαύρη» διακίνηση στο γάλα.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Τον λόγο έχει ο κ. Κουτλιάμπας.

**ΝΙΚΟΛΑΟΣ ΚΟΥΤΛΙΑΜΠΑΣ (Πρόεδρος του Αγροτικού Συνεταιρισμού Επεξεργασίας και Πώλησης Οπωροκηπευτικών Προϊόντων (ΑΣΕΠΟΠ)):** Κύριε Πρόεδρε, εμείς είμαστε οργάνωση παραγωγών. Δηλαδή, έχουμε μόνο νωπά επιτραπέζια προϊόντα και δεν έχουμε βιομηχανικά, οπότε για το τι γίνεται με τη βιομηχανία, θεωρώ, ότι η απάντηση του κ. Γιαννακάκη, σας κάλυψε.

Σε ότι αφορά στο νωπό κομμάτι, εμείς συνεργαζόμαστε με μεγάλες «αλυσίδες» σουπερμάρκετ. Δηλαδή, απευθείας με το λιανεμπόριο. Είτε στην Ελλάδα, είτε στο εξωτερικό, υπάρχουν συμφωνητικά για την αποπληρωμή και είναι από σαράντα πέντε έως εξήντα ημέρες το αργότερο, κυρίως, στο εξωτερικό. Στην Ελλάδα μπορεί να είναι από τριάντα πέντε έως και ενενήντα ήμερες, κάποιες φορές, από κάποιους και είναι πάντα θέμα συμφωνίας. Αυτό που ανέφερα πριν, αλλά, μάλλον, δεν το κατάλαβε ο κ. Αραχωβίτης, είναι ότι το μεγάλο πρόβλημα με την αποπληρωμή, αυτή τη στιγμή, το έχουν οι μεμονωμένοι παραγωγοί, διότι δεν έχουν να στηριχθούν από κάπου. Οι συνεταιριζόμενοι σε οργανώσεις παραγωγών έχουν μόνιμα για δώδεκα μήνες κεφάλαιο κίνησης, είτε από εφόδια, είτε από προκαταβολές.

Το μεγάλο πρόβλημα, αυτή τη στιγμή, στον αθέμιτο ανταγωνισμό, είναι η «μαύρη» πώληση, είναι η ατιμολόγητη πώληση, είναι τα υποτιμολογημένα προϊόντα, είναι οι επιχειρήσεις που δεν θα έπρεπε να είναι επιχειρήσεις. Υπάρχουν, αυτή τη στιγμή, έμποροι που δεν θα έπρεπε να είναι έμποροι και κάνουν εμπόριο τροφίμων, χωρίς να έχουν ούτε ένα πιστοποιητικό. Έχουν μόνο ένα e-mail και ένα τηλέφωνο. Θα πρέπει, κάποια στιγμή, να το δούμε πολύ σοβαρά αυτό το θέμα. Η καθημερινή στρέβλωση στην αγορά είναι από αυτούς. Τα γειτονικά μας Βαλκάνια «κατακλύζονται», κάθε χρόνο, από τα καλοκαιρινά φρούτα, κυρίως, των δικών μας περιοχών, της Βορείου Ελλάδος, όπου τα μισά από αυτά είναι χωρίς τιμολόγια και το ξέρουν οι πάντες.

Σας ευχαριστώ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Στο σημείο αυτό ολοκληρώσαμε τις απαντήσεις των φορέων. Θα ήθελα να ρωτήσω αν κάποιος από τους φορείς θέλει να δώσει μία απάντηση στους συναδέλφους Βουλευτές ή να κάνει κάποιος μια διευκρίνιση.

Τον λόγο έχει η κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, θέλω, απλώς, να κάνω μία διευκρίνιση, σε σχέση με το άρθρο 3 και τις προθεσμίες που αναγράφονται στο σχετικό εδάφιο και σε ότι έχει να κάνει με την ημερομηνία καθορισμού του καταβλητέου ποσού. Εάν ανατρέξετε στο προοίμιο της συμφωνίας, στην Οδηγία, ουσιαστικά, γίνεται η διευκρίνιση και αναφέρεται, ότι σύμφωνα με την Οδηγία 2011/7 του Ευρωπαϊκού Κοινοβουλίου και του Συμβουλίου, στην οποία παραπέμπει η οδηγία που φέρνουμε προς ενσωμάτωση με την εν λόγω νομοθετική πρωτοβουλία, «ως ημερομηνία καθορισμού του καταβλητέου ποσού για συμφωνηθείσα προθεσμία παράδοσης θα πρέπει να θεωρείται για τους σκοπούς της παρούσας η ημερομηνία έκδοσης του τιμολογίου ή η ημερομηνία παραλαβής του από τον αγοραστή». Οπότε, νομίζω, ότι διευκρινίζεται ό,τι έχει να κάνει με την ημερομηνία καθορισμού του καταβλητέου ποσού και διασφαλίζεται και η πρακτική.

Ευχαριστώ πολύ.

**ΔΙΟΝΥΣΙΟΣ ΣΤΑΜΕΝΙΤΗΣ (Προεδρεύων της Επιτροπής):** Ευχαριστούμε την Υφυπουργό Αγροτικής Ανάπτυξης και Τροφίμων, κυρία Φωτεινή Αραμπατζή.

Κυρίες και κύριοι συνάδελφοι, στο σημείο αυτό, ολοκληρώθηκε η δεύτερη συνεδρίαση της Επιτροπής, όπου είχαμε την ακρόαση των φορέων, επί του σχεδίου νόμου του Υπουργείου Αγροτικής Ανάπτυξης και Τροφίμων: «Ενσωμάτωση της Οδηγίας (ΕΕ) 2019/633 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις αθέμιτες εμπορικές πρακτικές στις σχέσεις μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων και λοιπές διατάξεις»

Λύεται η συνεδρίαση. Καλό απόγευμα σε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γκίκας Στέφανος, Καρασμάνης Γεώργιος, Κατσανιώτης Ανδρέας, Κεφαλογιάννη Όλγα, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πούλου Παναγιού (Γιώτα), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Μανωλάκου Διαμάντω, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 16.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΔΙΟΝΥΣΙΟΣ ΣΤΑΜΕΝΙΤΗΣ ΜΑΞΙΜΟΣ ΣΕΝΕΤΑΚΗΣ**